ୱାଶିଂଟନ୍ଃ କରୋନା କବଳରେ ଆମେରିକା । ଦେଶରେ ସଂକ୍ରମିତଙ୍କ ସଂଖ୍ୟା ସାଙ୍ଗକୁ ମୃତ୍ୟୁ ସଂଖ୍ୟା ଦିନକୁ ଦିନ ବଢ଼ିବାରେ ଲାଗିଛି । କୋଟି କୋଟି ଲୋକଙ୍କର ଚାକିରି ଯାଇଛି; ଖାଦ୍ୟ ପାଇଁ ବେକାର ଲୋକଙ୍କ ଧାଡ଼ି ମାଇଲ ମାଇଲ ଲମ୍ବୁଥିବା ଦେଖିବାକୁ ମିଳୁଛି । ଆମେରିକା ରାଷ୍ଟ୍ରପତି ଡ଼ୋନାଲ୍ଡ଼ ଟ୍ରମ୍ପଙ୍କ ଅତ୍ୟନ୍ତ ଘନିଷ୍ଠ ସହଯୋଗୀ ମଧ୍ୟ କରୋନା ଆକ୍ରାନ୍ତ ହୋଇଥିବା ଜଣାପଡ଼ିଛି ଓ ଟ୍ରମ୍ପ ତାଙ୍କର ପରୀକ୍ଷା ପ୍ରତିଦିନ କରୁଥିବା ସୂଚନା ମିଳିଛି । ଏପରି ସ୍ଥିତିରେ ଆମେରିକା ରାଷ୍ଟ୍ରପତି ଡ଼ୋନାଲ୍ଡ଼ ଟ୍ରମ୍ପ ହିନ୍ଦୁ ପଣ୍ଡିତଙ୍କୁ ଡ଼ାକି ହ୍ବାଇଟ୍ ହାଉସ ଗୋଲାପ ଉଦ୍ୟାନ (ରୋଜ୍ ଗାର୍ଡ଼େନ)ରେ ଶାନ୍ତିପାଠ କରାଇବା ବେଶ କୌତୂହଳ ସୃଷ୍ଟି କରିଛି । ସ୍ବାମୀ ନାରାୟଣ ମନ୍ଦିରର ଜଣେ ପ୍ରଧାନ ପୂଜକ ଏହି ଶାନ୍ତିପାଠ କରିଥିଲେ । ବିଶ୍ବକୁ ମହାମାରୀ ମୁକ୍ତ କରିବା ଏବଂ ଆମେରିକୀୟ ଲୋକଙ୍କ ସ୍ବାସ୍ଥ୍ୟ ଓ ସୁରକ୍ଷା ପାଇଁ ଏହି ଶାନ୍ତିପାଠ କରାଯାଇଥିବା ସୂଚନା ମିଳିଛି । ରାଷ୍ଟ୍ରପତି ଟ୍ରମ୍ପଙ୍କ ଉପସ୍ଥିତିରେ ସମ୍ପୂର୍ଣ୍ଣ ହିନ୍ଦୁ ରୀତିନୀତି ଅନୁସାରେ ଏହି ଶାନ୍ତିପାଠ କରାଯାଇଛି ।
ବ୍ରହ୍ମଭଟ୍ଟଙ୍କ ଏହି କାର୍ଯ୍ୟ ପାଇଁ ରାଷ୍ଟ୍ରପତି ଟ୍ରମ୍ପ ତାଙ୍କୁ ଧନ୍ୟବାଦ ଜଣାଇଛନ୍ତି । ଜାତୀୟ ପ୍ରାର୍ଥନା ଦିବସରେ ଆମେରିକା ଏକ ଭୟଙ୍କର ରୋଗ ବିରୋଧରେ ବିରାଟ ଯୁଦ୍ଧ ଲଢୁଛି । ଆମେରିକୀୟମାନେ ସବୁ ପ୍ରକାର ଆହ୍ୱାନମୂଳକ ସମୟରେ ଧର୍ମ, ବିଶ୍ୱାସ, ପ୍ରାର୍ଥନା ଏବଂ ଇଶ୍ୱରୀୟ ଶକ୍ତି ଉପରେ ନିର୍ଭର କରିଆସିଛନ୍ତି ବୋଲି ଟ୍ରମ୍ପ କହିଛନ୍ତି । ଏହି ଅବସରରେ ରାଷ୍ଟ୍ରପତି ଟ୍ରମ୍ପଙ୍କ ପତ୍ନୀ ତଥା ଦେଶର ପ୍ରଥମ ମହିଳା ମେଲାନିୟା ଟ୍ରମ୍ପ କୋଭିଡ -୧୯ କାରଣରୁ ନିଜ ପ୍ରିୟଜନଙ୍କୁ ହରାଇଥିବ ପରିବାର ପ୍ରତି ସମବେଦନା ଜଣାଇଛନ୍ତି।
